b'\n_START_ARTICLE_\nArmin Zimmermann\n_START_SECTION_\nKarriere\n_START_PARAGRAPH_\nZimmermann ble ansatt som fenrik i Kriegsmarine i april 1937 og tjenestegjorde under dav\xc3\xa6rende orlogskaptein Ruge, som senere ble den f\xc3\xb8rste sjefen for sj\xc3\xb8forsvaret i Vest-Tyskland. Han ble i 1940 kapteinl\xc3\xb8ytnant og kommanderte de f\xc3\xb8rste \xc3\xa5rene av andre verdenskrig ulike minesveipere. Etter et kort opphold ved krigsakademiet ble han utnevnt til Tysklands yngste flotiljesjef som sjef for 46. minesveiperflotilje som opererte i Den engelske kanal. Der deltok han i en ledende rolle i planleggingen av en av Kriegsmarines siste offensive aksjoner, et coup de main i Granville i Normandie 9. mars 1945._NEWLINE_Fra 1945 til 1947 jobbet han i Den tyske mineryddingstjenesten som drev rydding av sj\xc3\xb8miner i tyske farvann, som kommandant, flotiljesjef og liaisonoffiser til den britiske marinen Royal Navy. Fra 1948 til 1951 var han ansatt i mineryddingstjenesten i Cuxhaven. Etter oppl\xc3\xb8sningen av denne organisasjonen ble han leder for en ekspertgruppe i Royal Navy for sp\xc3\xb8rsm\xc3\xa5l om sj\xc3\xb8miner. _NEWLINE_I 1956 ble Zimmermann orlogskaptein i den vesttyske marinen (n\xc3\xa5 kjent som Deutsche Marine). Han tjenestegjorde som kommand\xc3\xb8r for en minesveiperskvadron og som milit\xc3\xa6rattach\xc3\xa9 ved ambassaden i London. Senere jobbet han i perioder i Forsvarsdepartementet, og som \xc3\xb8verstkommanderende for sj\xc3\xb8stridskreftene i Nordsj\xc3\xb8en og \xc3\xb8verstkommanderende for fl\xc3\xa5ten. I 1972 ble han utnevnt til admiral og forsvarssjef i Forbundsrepublikken Tyskland. Han d\xc3\xb8de i stillingen i 1976._NEWLINE_Marinens Admiral-Armin-Zimmermann-Kaserne i Wilhelmshaven b\xc3\xa6rer hans navn.'